
S K R A Ć E N I  Z A P I S N I K
od 5.  i 12. srpnja 2019. godine

sa 19. sjednice Općinskog vijeća Općine Novo Virje održane u zgradi Općine NovoVirje, Trg Vladimira Jagarinca 5 (Spomen dom Vladimiru Jagarincu).
Sjednica je sazvana sazivom KLASA: 023-01/19-01/01, URBROJ: 2137/22-19-3, od 2. srpnja 2019. godine.

PREDSJEDNICA: Utvrđujem da današnjoj sjednici Općinskog vijeća Općine Novo
Virje prisustvuje većina članova Općinskog vijeća i to:


PRISUTNI:

1.  Katarina Kozarić-Šabarić, predsjednica Općinskog vijeća,
2.  Pero Čorba, potpredsjednik Općinskoga vijeća,
3.  Vjekoslav Mesarov, član Općinskog vijeća,
4.  Nenad Lukić, član Općinskog vijeća,
5.  Franjo Marčinko, član Općinskog vijeća,
6.  Dražen Đuroci, član Općinskog vijeća,
7.  Marina Bušić, članica Općinskog vijeća,
8.  Ivan Mesarov, član Općinskoga vijeća,
9.  Željko Šadek, član Općinskoga vijeća.


OSTALI PRISUTNI:

1. Branko Mesarov, općinski načelnik Općine Novo Virje,
2. Miroslav Lukanec, pročelnik i zapisničar,
3. Željka Bosorić Baruškin, referent za računovodstvene poslove,
4. Zoran Bezjak, mještanin općine,
5. Valentin Crnjaković, mještanin općine.


ODSUTNI:

1. Željkica Kapitanić, članica Općinskoga vijeća – opravdano,
2. Dario Ciganović, član Općinskoga vijeća – opravdano.



Sjednicu Općinskog vijeća Općine Novo Virje otvorila je predsjednica Općinskog vijeća Katarina Kozarić-Šabarić u 20,30 sati, pozdravila sve prisutne te im zaželila uspješan rad.

PREDSJEDNICA: Otvaram diskusiju po skraćenom zapisniku.

Budući da se nitko nije uključio u raspravu po skraćenom zapisniku, Općinsko vijeće
jednoglasno je sa 9 glasova ZA usvojilo zapisnik sa prethodne sjednice.
PREDSJEDNICA: Za današnju sjednicu predlažem sljedeći:

DNEVNI RED

1. Donošenje Godišnjeg izvještaja o izvršenju Proračuna Općine Novo Virje za 2018. godinu,
2. Donošenje Zaključka o usvajanju Izvješća o izvršenju Programa održavanja komunalne infrastrukture na području Općine Novo Virje u 2018. godini,
3. Donošenje Zaključka o usvajanju Izvješća o izvršenju Programa gradnje objekata i uređaja komunalne infrastrukture na području Općine Novo Virje u 2018. godini,
4. Donošenje Izmjena i dopuna proračuna Općine Novo Virje za 2019. godinu i projekcije za 2020. i 2021. godinu,
5. Donošenje Programa o izmjenama Programa građenja komunalne infrastrukture na području Općine Novo Virje za 2019. godinu,
6. Donošenje Programa o izmjenama Programa utroška sredstava ostvarenih od zakupa, prodaje, prodaje izravnom pogodbom, privremenog korištenja i davanja na korištenje izravnom pogodbom poljoprivrednog zemljišta u vlasništvu Republike Hrvatske u 2019. godini na području Općine Novo Virje, 
7. Donošenje Plana o izmjenama Plana javnih potreba u socijalnoj skrbi na području Općine Novo Virje u 2019. godini,
8. Donošenje Odluke o agrotehničkim mjerama i mjerama za uređenje i održavanje rudina te mjerama zaštite od požara na poljoprivrednom zemljištu na području Općine Novo Virje,
9. Donošenje Odluke o izmjeni Odluke o izvršavanju Proračuna Općine Novo Virje za 2019. godinu,
10. Donošenje Odluke o izmjeni Odluke o početku postupka jednostavne nabave za asfaltiranje Ulice Medvedička – dio odvojka Ptičak (Hatadi), Ulice Crnec – odvojak Šostarec i Ulice Medvedička – dio odvojka Ločica (Đuroci), 
11. Donošenje Zaključka o davanju suglasnosti na Odluku o upisu djece u Dječji vrtić ''Bregunica'' Novo Virje za pedagošku 2019./2020. godinu,
12. Donošenje Odluke o određivanju pravnih osoba od interesa za sustav civilne zaštite Općine Novo Virje,
13. Donošenje Zaključka o prihvaćanju izvješća o stanju sigurnosti na području Granične policije Koprivnica za travanj 2019. godine,
14. Razmatranje zamolbi:
- Počasni Bleiburški vod
15. [bookmark: _Hlk4660817]Razno.

Dnevni red je usvojen sa 9 glasova ZA.

PREDSJEDNICA: Budući da imamo goste, Zorana Bezjak i Valentina Crnjaković predlažem da prije prve točke dnevnog reda njima dademo riječ pa da onda nastavimo sa dnevnim redom, sa čime su se svi složili.

Prvo dajem riječ Zoranu Bezjak.

ZORAN BEZJAK: Pozdravljam sve, došao sam radi asfaltiranja mojega klanca. Postojao je projekt koji je propao. Priča se da Općina Novo Virje sada ide boljim stopama što se tiče financija i da se planiraju asfaltirati neke ulice sa općinskim novcem. Problem je moja ulica gdje živim sa suprugom i dvoje djece, ne mislim nikuda otići, a planiram i proširiti obitelj. Znam da je projekt koji spominjem obuhvaćao puno više, a ovdje sam radi toga da se ukoliko je moguće smognu sredstva te da se asfaltira i moja ulica. To ne mora biti cijela ulica, niti neka širina, bitno je da bude asfalt. Bilo bi mi drago da asfalt dođe i pred naša vrata i na tome bi Vam bili zahvalni i ja i moja obitelj.

OPĆINSKI NAČELNIK: Projekt je bio planiran za mjere ruralnoga razvoja, to je trebalo biti realizirano kao i projekt asfaltiranja Općine Ferdinandovac. Što se tiče pripreme i projektne dokumentacije u to vrijeme bili smo ispred Općine Ferdinandovac, odnosno sve dok gospodin Hrženjak nije tražio da se skrati ta ulica i da se mijenja projekt. Taj smo projekt dakle već jednom mijenjali. Čak su i vijećnici mene pozvali i izvršili pritisak da prepustimo Hrženjaku 50 metara do kuće pokojnog Kovačević Dragutina i u postupku izmjene vlasništva i projektne dokumentacije natječaj iz Mjera ruralnoga razvoja je prošao.
Sad imamo projektnu dokumentaciju izmjenjenu na način kako je to htio gospodin Hrženjak, a na što su me vijećnici prisilili, no sada više nema natječaja. U tom natječaju je bilo na raspolaganju 172 milijuna kuna, a na kraju je pušteno 690 milijuna kuna, odnosno odmah sva sredstva za sedmogodišnje razdoblje. Najbolje bi bilo da imamo mjere ruralnog razvoja i da se to napravi po projektu. Problem je da ćemo ići u projekt da sve radimo, a već će nešto biti napravljeno, može doći do toga da će nam financiranje iz mjera ruralnoga razvoja biti manje. Ako idemo sami u projekt onda riskiramo, ne znam koliko i da li će to netko u kontroli vidjeti. Nemam ništa osobno protiv da se taj dio ulice koji traži Zoran asfaltira, jedino što nam ostaje rizik cijelog projekta, kako će to proći.

PERO ČORBA: Moram reagirati na načelnikovo objašnjenje, on se vadi na to da je netko drugi kriv, imamo sve aktere žive i zdrave koji mogu potvrditi o čemu se radilo. Je, posao je na kraju svega zakomplicirao Hrženjak, no prvi dogovor je bio da se niti ti niti on niste dali krstiti, tražio je izuzeće onih nekoliko metara, da se to ne asfaltira i to smo urigirali na tebe i ja i Baruškin i Željko Hrženjak. Rekli smo da to pustiš, da odustaneš od toga budući da čovjek neće da se to asfaltira i da se to završi. To je bila borba dvojice koji su se uprli i nitko nije odustajao od svoga stajališta.

OPĆINSKI NAČELNIK: To je bila situacija dok smo mi imali gotovu projektno tehničku dokumentaciju i predali je za izdavanje građevinske dozvole. U toj dokumnetaciji je bilo i tih 50 metara. Ne možemo se javiti na natječaj i tih 50 metara ne asfaltirati.

PERO ČORBA: Ali se projekt može mijenjati.

OPĆINSKI NAČELNIK: I mijenjao se, prisilili ste me na mijenjanje dokumentacije, a tu se vrijeme izgubilo i izgubljena je prilika za javiti se na natječaj.

PERO ČORBA: Da se odmah pristalo na mjenjanje to se nebi desilo.

ŠADEK ŽELJKO: Svi smo malo pogriješili, razgovarao sam i sa načelnikom i sa Hrženjakom i žao mi je da nisam reagirao na način da bi se to riješilo. Malo smo svi skupa zatajili. Ako se može mislim da bi se taj dio ulice trebao asfaltirati.

IVAN MESAROV: Daje objašnjenje da po prijedlogu Hrženjaka niti on nebi imao pristup prema svojoj parceli po javnoj cesti.

ZORAN BEZJAK: Ja sam došao na ovo vijeće da Vas sve skupa zamolim da se asfaltira ovaj dio moje ulice.

DRAŽEN ĐUROCI: Dajem prijedlog da donesemo odluku, dok je Zoran još ovdje da se općinski načelnik zaduži kada će ići taj asfalt. To nije niti duga niti široka ulica to se najvjerojatnije može napraviti. Ne može se čekati 10-15 godina da se to napravi jer da je jučer bilo napravljeno već bi bilo kasno. Idemo donijeti odluku da se načelnik zaduži da se to vidi ovaj tjedan koliko toga treba da se zna financijski.

PREDSJEDNICA: Načelnik je rekao da je jedina sankcija koja se može dogoditi da ako se ikada budemo mogli javiti sa tim projektom na natječaj  da nam uskrate taj dio novca.

OPĆINSKI NAČELNIK: Ili možda sve.

PREDSJEDNICA: Mislim da nam ne bi išli ne dati novce za projekt zato što smo mi išli sa svojim novcem nešto odraditi, a druga stvar je da li smo uopće mi sigurni da ćemo se imati gdje javiti. Projekt se može i promijeniti, treba gledati i druge opcije, za sada natječaja iz mjera ruralnog razvoja za taj projekt nema niti u najavi. Katastrofa je da u 21. stoljeću bilo koja kuća nema asfalt. Trebaju nam i druge opcije, a ne samo da se stavi na čekanje.

PERO ČORBA: Spomenuti smo da smo mi krivi da smo zakomplicirali situaciju oko asfaltiranja Trepčanske ulice. Gospodin Šadek je izjavio da nije bio upoznat sa tim u to vrijeme, a sad si rekao da si znao, ali se nisi htio nikada priklanjati, a kao općinski vijećnik ako si to znao onda si trebao nekad i reći. Sada si nakon nekog vremena reako da si znao. Žao mi je zbog tog nekorektnog ponašanja. Drugo, za to smo da se Zoranu Bezjak to izasfaltira. I treće nigdje ne stoji da se projekt ne može i mijenjati. To su i drugi radili, ali treba biti osoba koja to zna raditi. U Agenciji za plaćanja se neke stvari mogu sa opravdanim razlogom napraviti, pa tako vjerujem da se i ovo može napraviti samo to netko treba znati. Pitanje je tko to za nas radi i tko to zna napraviti. Bojim se da taj koji radi ne zna raditi svoj posao jer nije konzultant.

ŽELJKO ŠADEK: Pero je sada meni malo složio priču, ja sam znao stvari površno, nisam znao neke stvari jer nisam bio u koaliciji. Nisam mogao to izjaviti, inače dobro pamtim što sam rekao, nemam pojma o tome, to si ti složio priču ali nema veze. Predlažem da Branko vidi, pogleda da li se taj projekt može mijenjati, da li će tu biti kakvih problema, odnosno da načelnik pita ovlaštene ljude da znamo što napraviti.

PREDSJEDNICA: Nema se tu puno što vidjeti, treba uzeti nekoga tko će to napraviti i da se asfaltira.

OPĆINSKI NAČELNIK: Na ovom projektu smo mi na inzistiranje vijećnika privatnoj osobi prepustili pedeset metara javne ceste sa vodovodom, plinovodom i strujom i upropastili projekt. Imam iskustvo da dok se vijećnici miješaju u projekt posao upropaste. Ovo je opet miješanje vijećnika u posao.

PREDSJEDNICA: Pitam se onda koja je svrha vijećnika?

OPĆINSKI NAČELNIK: Da donose ispravne i pametne odluke.

PREDSJEDNICA: Misliš reći da je jedan načelnik pametniji od jedanaest vijećnika, sada smo stvarno otišli predaleko.

OPĆINSKI NAČELNIK: Opet se radi isto, vijećnici se miješaju u gotov projekt.

DRAŽEN ĐUROCI: Da li mi odluku koju sam malo prije rekao možemo donositi, čovjek je tu, čeka bezveze. Treba mu asfalt koji ne košta puno. Što se tiče sposobnosti vidjeli smo koliko si asfaltirao u zadnjih deset godina. Sada da ti jedan nasuprot nas jedanaest imaš takav kapacitet, to smo se uvjerili na primjeru asfaltiranja, zašto nismo zadnjih deset godina ništa dobili. Molim da se donese odluka da se zaduži načelnika da se ide u realizaciju ovoga asfaltiranja.

Nakon toga sjednicu napuštaju vijećnici Ivan Mesarov i Nenad Lukić. Budući da postoji kvorum (sedam vijećnika) sjednica vijeća se nastavlja.

OPĆINSKI NAČELNIK: Znam samo da sam ja projekt pripremao, a da u ga vijećnici upropastili.

PERO ČORBA: Mi smo upropastili i projekt za groblje dok si uporno tvrdio da su naši vijećnici i obrtnici bili u sukobu interesa, dva mjeseca je pročelniku trebalo da se to ispita, a na kraju sam bio u pravu. Treba zvati, informirati se. Koliko je trebalo dok smo donijeli pogrešnu odluku o tvojoj plaći, tko je prvi pogriješio, pročelnik je prvi pogriješio, tko je iza pročelnika pogriješio. 

ŽELJKO ŠADEK: Probaj malo govoriti pametno, neće mi se slušati budalaština.


[bookmark: _GoBack]PERO ČORBA: Niti meni. Načelnik stalno govori da je netko drugi kriv za njegovu nesposobnost. Načelnik Općine Ferdinandovac je zadnje dvije godine izvukao 2-3 milijuna kuna, a što smo mi dobili.

OPĆINSKI NAČELNIK: Napuštamo sjednicu Općinskoga vijeća zbog bezobrazluka dvojice vijećnika Općinskoga vijeća, gospodina Pere Čorba i gospodina Dražena Đuroci.
Nakon toga sjednicu napuštaju vijećnici Željko Šadek i Franjo Marčinko te općinski načelnik Branko Mesarov.

PREDSJEDNICA: Utvrđujem da više nemamo kvorum (prisutno je pet vijećnika Općinskoga vijeća od ukupno jedanaest), te iz tog razloga prekidam ovu sjednicu Općinskoga vijeća. Sjednica je prekinuda u 21,10 sati. 

Nastavak sjednice zakazan je za 12. srpnja 2019. godine u 20,00 sati.

Nastavak sjednice je sazvan sazivom KLASA: 023-01/19-01/01, URBROJ: 2137/22-19-4, od 8. srpnja 2019. godine.

PREDSJEDNICA: Utvrđujem da današnjem nastavku 19. sjednice Općinskog vijeća Općine Novo Virje prisustvuje većina članova Općinskog vijeća i to:


PRISUTNI:

1.  Katarina Kozarić-Šabarić, predsjednica Općinskog vijeća,
2.  Pero Čorba, potpredsjednik Općinskoga vijeća,
3.  Vjekoslav Mesarov, član Općinskog vijeća,
4.  Dražen Đuroci, član Općinskog vijeća,
5.  Marina Bušić, članica Općinskog vijeća,
6. Željkica Kapitanić, članica Općinskoga vijeća,
7. Dario Ciganović, član Općinskoga vijeća,
8. Željko Šadek, član Općinskoga vijeća. (prisutan sjednici Općinskoga vijeća po usvajanju prve točke dnevnog reda)


OSTALI PRISUTNI:

1. Branko Mesarov, općinski načelnik Općine Novo Virje, (dolazi na sjednicu tijekom druge točke dnevnog reda),
2. Miroslav Lukanec, pročelnik i zapisničar,
3. Željka Bosorić Baruškin, referent za računovodstvene poslove,
4. Dinko Borozan, novinar Podravskoga lista.


ODSUTNI:

1. Nenad Lukić, član Općinskoga vijeća Općine Novo Virje – opravdano,
2. Ivan Mesarov, član Općinskoga vijeća Općine Novo Virje - opravdano
3. Franjo Marčinko, član Općinskoga vijeća Općine Novo Virje – opravdano.

Nastavak sjednice Općinskog vijeća Općine Novo Virje započinje predsjednica Općinskog vijeća Katarina Kozarić-Šabarić u 20,15 sati, pozdravlja sve prisutne te im želi uspješan rad.




PREDSJEDNICA: Dobar večer, sve vas lijepo pozdravljam, djelatnike općine i vijećnike. Budući nas ima sedam, imamo kvorum te možemo početi sa radom. Na prošloj sjednici Općinskoga vijeća usvojili smo skraćeni zapisnik i dnevni red, nastavljamo sjednicu gdje je prošli put prekinuta. 

Točka 1.

PREDSJEDNICA: Prva točka dnevnog reda je donošenje Godišnjeg izvještaja o izvršenju proračuna Općine Novo Virje za 2018. godinu. Pošto načelnika nema Željka Bosorić Baruškin bude nam objasnila.

ŽELJKA BOSORIĆ BARUŠKIN: Godišnji izvještaj o izvršenju proračuna za 2018. godinu prikazujem sa plusom od 949.306,00 kn. U to su uračunata raspoloživa sredstva prethodnih godina. Prihodi su realizirani u iznosu od 4.000.000,00, plan je bio 3.900.000,00 kuna, znači u odnosu na plan prihodi su veći za 2%, dok su u odnosu na 2017. godinu veći za čak 42%. Planirani rashodi su u iznosu od 3.113.000,00 dok su realizirani u iznosu od 2.400,000,00 znači u odnosu na plan su manji za 22%, dok su u odnosu na 2017. veći za 4%. Primitaka nije bilo, izdaci za financijsku imovinu i otplatu zajmova planirani su i izvršeni u iznosu 340.000,00. U odnosu na 2017. godinu su veći za 13%. Nismo se zaduživali, nismo koristili proračunsku zalihu.

PREDSJEDNICA: Imam par pitanja, molim obrazloženje stavke prihodi od zakupa i iznajmljivanja imovine, na što se to odnosi? 

ŽELJKA BOSORIĆ BARUŠKIN: Zakup, to su znači vage, društveni dom.

PREDSJEDNICA: Što spada pod naknade građanima i kućanstvima u naravi?

ŽELJKA BOSORIĆ BARUŠKIN: Tu spada gerontoprogram.

PREDSJEDNICA: Što spada pod uređaje, strojeve i opremu za ostale namjene 113.000, 00 kuna?

ŽELJKA BOSORIĆ BARUŠKIN: To su igrala za igralište Crnec i Medvedička, kante za mješani komunalni otpad.

PREDSJEDNICA: Otvaram raspravu, ima li tko pitanje?

Budući da se više nitko nije javio Općinsko vijeće Općine Novo Virje jednoglasno je sa 7 glasova ZA donijelo

GODIŠNJI IZVJEŠTAJ
 o izvršenju Proračuna Općine Novo Virje za 2018. godinu


Nakon toga na sjednicu Općinskoga vijeća dolazi vijećnik Željko Šadek tako da je od tog trenutka na sjednici prosutno osam vijećnika Općinskoga vijeća.
Točka 2.

PREDSJEDNICA: U materijalima ste primili prijedlog Zaključka o usvajanju izvješća o izvršenju Programa održavanja komunalne infrastrukture na području Općine Novo Virje u 2018. godini. Molim pročelnika za objašnjenje.

MIROSLAV LUKANEC: Kao i svake godine uz Godišnji izvještaj ide i donošenje Zaključka o usvajanju izvješća o izvršenju programa održavanja komunalne infrastrukture na području Općine Novo Virje u 2018. godini. U programu  možete vidjeti da smo imali košnju trave, zelenilo, održavanje nerazvrstanih cesta u što ide redovno održavanje šodrenih putova, redovno zimsko održavanje. Što se tiče groblja u to spada tekuće održavanje.

PREDSJEDNICA: Iskoristit ću priliku da pozdravim načelnika koji nam se pridružio, ima li načelnik išta reći vezano uz ovu točku? 

OPĆINSKI NAČELNIK: Ne, pročelnik je sve rekao, znači sve što je bilo u proračunu to je izvršeno u stavkama.

PREDSJEDNICA: Otvaram raspravu, ima li tko nešto za dodati? Ako nema zaključujem raspravu i idemo na glasovanje.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ZAKLJUČAK
o usvajanju Izvješća o izvršenju Programa održavanja komunalne infrastrukture na području Općine Novo Virje u 2018. godini

Točka 3.

PREDSJEDNICA: U materijalima ste primili prijedlog Zaključka o usvajanju izvješća o izvršenju Programa gradnje objekata i uređaja komunalne infrastrukture na području Općine Novo Virje u 2018. godini.

Molim načelnika za objašnjenje.

OPĆINSKI NAČELNIK: Vezano uz izvršenje proračuna, stavke su kako su u proračunu pa mislim  da nema potrebe dodatno objašnjavati. Ako ste pročitali materijale, a imali ste dodatne pripreme još tjedan dana, možete onda pitati ako vam nešto nije jasno. 

PREDSJEDNICA: Piše da 208.000,00 kuna nije izvršeno, što to nije izvršeno? Nerazvrstane ceste, nabava projektne dokumentacije za što?

OPĆINSKI NAČELNIK: Nismo prošli natječaj za projektnu dokumentaciju za projektiranje nerazvrstanih cesta, znači svih onih koje smo stavili u rješavanje vlasništva, to vam je 7 km i 8 elaborata. 

PREDSJEDNICA:  To onda nije ni napravljeno? 

OPĆINSKI NAČELNIK: Elaborati za rješavanje vlasništva su napravljeni i sad su u postupku, projektiranje je za 3 od tih 8 cesta obavljeno.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ZAKLJUČAK
o usvajanju Izvješća o izvršenju Programa  gradnje objekata i uređaja komunalne infrastrukture na području Općine Novo Virje u 2018. godini

Točka 4.

PREDSJEDNICA: U materijalima ste primili prijedlog Izmjena i dopuna proračuna Općine Novo Virje za 2019. godinu i projekcije za 2020. i 2021. godinu. Molim načelnika za objašnjenje.

OPĆINSKI NAČELNIK: Imate proračun i obrazloženje, obrazloženje je na jednoj strani, nije puno, ako ste pročitali. Uglavnom radi se o tome da smo višak od prošle godine stavili u realizaciju projekata od ove i još je bilo sitnih stvari gdje smo previše potrošili pa moramo to namiriti. Dodano je još i za igralište u Crncu 15.000,00 kuna i 5,00 kuna Aglomeracija. Za ogradu oko igrališta Područne škole u Crncu prikupio sam ponude. Ograda je duga 20 metara na jednoj strani i 20 metara na drugoj. U proračunu smo imali 5.000,00 kuna,  a ispada po ponudama izvođača radova da nam treba 20 000,00 i još tu nije uračunata mreža koja nam bude trebala. Imamo još DVD-e i ovu djecu koja vježbaju za natjecanje. Budemo trebali povećati stavku u korist te djece koja idu na natjecanja i izlete, njih navodno ima 50. Za to bude trebalo povećati stavku vatrogasne zajednice, još u ovom trenutku ne znamo koliko, ali pretpostavka je da bi 10.000,00 trebalo biti dosta. Imamo odluku o povečanju proračunske pričuve sa 10.000,00 kuna na 20,000,00 kuna pa bi mogli iz toga financirati tu stavku pa onda ćemo to u nekom sljedećem rebalansu staviti na vatrogasnu zajednicu.  

PREDSJEDNICA: Dobro, otvaram raspravu, ima li pitanja?
Imam nekoliko pitanja u vezi proračuna, prijeđimo na članak 3. posebni dio, na što se odnosi ovo materijalni  rashodi gdje su ova  predstavnička  izvršna tijela?
Povećanje za 10.000,00 kuna.

ŽELJKA BOSORIĆ BARUŠKIN: Proračunska  pričuva se povećala sa 10.000,00 kuna na 20. 000,00 kuna.

PREDSJEDNICA: Zbog?

OPĆINSKI NAČELNIK: Zbog takvih stvari dok se pojave ti vatrogasci i slično, da se to može isfinancirati. Zakonski  je neki postotak u proračunu (0,5%), a ako je naš proračun u realizaciji bio 4.000.000,00 od toga 0,5% je 23.000,00 kuna koje mogu biti u pričuvi i koja se koristi u takvim situacijama. U nekom sljedećem rebalansu ne knjižimo to u pričuvu, nego na vatrogasnu zajednicu. 

PREDSJEDNICA: Zanima me stavka administrativno i tehničko stručno osposobljavanje i materijalni rashodi 26.000,00 kuna, tu ima više stavki, što je to? Rashodi za usluge 19.000,00 kuna i 4.000,00 kuna?

ŽELJKA BOSORIĆ BARUŠKIN: Povećana je pošta za 5.000,00 kuna radi otpreme komunalnih rješenja koje su trebale ići kao porezni postupak, zatim se morao prilagoditi program da bi se uopće izdala ta rješenja, oglašavanje je povećano, zatim rashodi za materijal koji se planira kupiti za mrtvačnicu-zastori.

PREDSJEDNICA: Stavka 13.500,00 za rashode za nabavu proizvedene dugotrajne imovine?

ŽELJKA BOSORIĆ BARUŠKIN: Tu ide dugotrajna imovina, usisavač, fotoaparat, licence za programe.

PREDSJEDNICA: Održavanje zgrade za redovno korištenje 11.300,00 kuna materijalni rashodi? 

ŽELJKA BOSORIĆ BARUŠKIN: To je za krečenje mrtvačnice.

PREDSJEDNICA: Asfaltiranje cesta, povećanje za 584.000,00 kuna? 

OPĆINSKI NAČELNIK: Dok smo radili proračun, izvođač radova je rekao kolika je cijena, al sad imamo projektnu i tehničku dokumentaciju i dok nam je troškovnike izradio projektant sada imamo iznos. Projektant određuje cijenu nabave. Treba se mijenjati u proračunu da bi mogli ići u nabavu. 

PREDSJEDNICA: Održavanje groblja 5.250,00 povećanje?

ŽELJKA BOSORIĆ BARUŠKIN: Tu se uračunava pražnjenje kontejnera, što do sad nije bilo. 

PREDSJEDNICA: Komunalna usluga 48.000,00 kuna, povećanje? 

ŽELJKA BOSORIĆ BARUŠKIN: To je naknada za zbrinjavanje otpada 41.000,00 kuna koju ćemo morati platiti Drava kom – u, pražnjenje zelenih otoka, zbrinjavanje agro folije.

OPĆINSKI NAČELNIK: Ustvari Koprivničkom Ivancu. U Drava komu je 9 općina i to ne plaćamo samo mi, to je radi izmjene zakonske regulative. Vezano za otpad, prije nismo imali troškova oko njega, ali sad imamo, kontejneri na groblju, svijeće, pražnjenje moramo platiti, zeleni otoci pražnjenje moramo platiti, agro folija, zbrinjavanje toga po toni je od 750,00 do 900,00 kuna. Zvali smo ljude koliko bi oni toga otprilike imali, pretpostavljam da će ta kilaža biti veća, veći iznos. Nema druge mogućnosti osim da to općina plati, jer ako ne plati to zbrinjavanje, to će završiti u šumi. Od 9 općina koje su u Drava kom, 6 ih se odlučilo na ovaj način zbrinjavanja agro folija. Tu su Gola, Virje i neke druge. Moja je preporuka da i mi idemo u to jer nemamo drugog izbora.

PREDSJEDNICA: Stavka opremanje dječjeg vrtića 14.122,00 kuna?
	
ŽELJKA BOSORIĆ BARUŠKIN: To ide na prijevoz igrala, nadzor gradnje i montaža.

PREDSJEDNICA: Stavka geronto program 1699,00 kuna?

ŽELJKA BOSORIĆ BARUŠKIN: Povećalo se mjesečno izdavanje za gerontoprogram u odnosu na prošlu godinu.

PREDSJEDNICA: Zanima me, nismo uzeli iz HZZ-a dvije osobe, koje dvije osobe? Spominje se rad za opće dobro.
	
OPĆINSKI NAČELNIK: Rad za opće dobro se financijski ne prikazuje u proračunu, oni su naši radnici, ali nisu naš trošak, a bili bi da smo uzeli javne radove. Ove godine imali smo pravo na jednu osobu za javni rad iz redova nacionalne manjine. Nikoga nismo uzeli, ove godine nam to odrađuju osobe za društveno koristan rad. Javne radove plaća HZZ.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

IZMJENE I DOPUNE
proračuna Općine Novo Virje za 2019. godinu i projekcije za 2020. i 2021. godinu.


Točka 5.

PREDSJEDNICA: U materijalima ste primili prijedlog Programa o izmjenama programa građenja  komunalne infrastrukture na području Općine Novo Virje za 2019. godinu. Molim načelnika za objašnjenje.

OPĆINSKI NAČELNIK: Vezano uz rebalans proračuna stavke pišu, kako su u proračunu tako su i u ovom programu, kako tu piše to je predloženo. Povećano je u skladu s troškovnikom.

PREDSJEDNICA: Otvaram raspravu, ako se nitko ne javlja zaključujem raspravu. 

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo


PROGRAM
o izmjenama programa građenja  komunalne infrastrukture na području Općine Novo Virje za 2019. godinu




Točka 6.

PREDSJEDNICA: U materijalima ste primili prijedlog Programa o izmjenama Programa utroška sredstava ostvarenih od zakupa, prodaje, prodaje izravnom pogodbom, privremenog korištenja i davanja na korištenje izravnom pogodbom poljoprivrednog zemljišta u vlasništvu Republike Hrvatske u 2019. godini na području Općine Novo Virje. Molim načelnika za objašnjenje.

OPĆINSKI NAČELNIK: Mijenja se iznos sa 100,00 kuna na 123,00 kuna.

PREDSJEDNICA: Otvaram raspravu, ako nemate pitanja zaključujem raspravu.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

PROGRAM
izmjenama Programa utroška sredstava ostvarenih od zakupa, prodaje, prodaje izravnom pogodbom, privremenog korištenja i davanja na korištenje izravnom pogodbom poljoprivrednog zemljišta u vlasništvu Republike Hrvatske u 2019. godini na području Općine Novo Virje

Točka 7.

PREDSJEDNICA: Prelazimo na sedmu točku a to je donošenje Plana o izmjenama Plana javnih potreba socijalne skrbi na području Općine  Novo Virje u 2019. godini.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

PLAN
o izmjenama Plana javnih potreba socijalne skrbi na području Općine  Novo Virje u 2019. godini

Točka 8.

PREDSJEDNICA: Točka broj osam je donošenje Odluke o agrotehničkim mjerama i mjerama za uređenje i održavanje rudina te mjerama zaštite od požara na poljoprivrednom zemljištu na području Općine Novo Virje. Molim načelnika za obrazloženje.

OPĆINSKI NAČELNIK: Bila je tu inspektorica iz policije koja nas je uputila da to trebamo mijenjati i u ovom dijelu za zaštitu od požara. Mijenjao se Zakon o poljoprivrednom zemljištu. Kod nas djeluje i poljoprivredni redar koji je zaposlenik u Đurđevcu, danas je imao prvu intervenciju u Novom Virju gdje je bila jedna parcela koja je zarasla u sirak. Kako će to završiti i mene zanima.  Navodno se u općinama koje imaju poljoprivrednog redara već propisuju kazne za ne uređenje vinograda ili drugih parcela. Kazne su do 1.500,00 kuna.

PREDSJEDNICA: Otvaram raspravu, ima li pitanja?

PERO ČORBA: Ako će se kazne davati privatnim posjednicima što je s općinom i županijom, jer toga ima po svakoj grabi. Mi smo svjedoci da nam je županijska cesta obrasla u Širinama, dio vjerojatno pripada pod županiju, a dio pod šumariju. Da li to za njih vrijedi ili ne?

OPĆINSKI NAČELNIK: Poljoprivredni redar djeluje samo na privatnim posjedima, odnosno ako neka firma ima ograđen i obrastao posjed on može djelovati i na njihovom posjedu. Županijske ceste treba riješiti Županija, šume trebaju riješiti Hrvatske šume, mi općina rješavamo svoje parcele, malčirali smo u Kingovu znači, naš dio mi rješavamo.

MIROSLAV LUKANEC: Za održavanje poljskih putova je zadužena Općina. 


PREDSJEDNICA: Ako više nema pitanja zaključujem raspravu.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ODLUKU
o agrotehničkim mjerama i mjerama za uređenje i održavanje rudina te mjerama zaštite od požara na poljoprivrednom zemljištu na području Općine Novo Virje

Točka 9.

PREDSJEDNICA: Točka broj devet je donošenje Odluke o izmjeni odluke o izvršavanju proračuna Općine Novo Virje za 2019. godinu. Molim načelnika za obrazloženje.

OPĆINSKI NAČELNIK: Pali su mi na pamet vatrogasci, oni su prijavili natjecanje za djecu, ali nisu znali koliko će se djece prijaviti, moj je prijedlog povećanje u ovom rebalansu s 10.000,00 kuna na  20.000,00 kuna da se to isfinancira. Po zakonu o proračunu možemo imati 23.000,00 kuna proračunske zalihe, pa predlažem da se ta Odluka donese.

PREDSJEDNICA: Otvaram raspravu, ima li tko pitanja? Dakle, molim da se pazi kako se raspolaže sa tim novcima jer je za dane općine bilo ne podijeljenih pozivnica. Imali smo menia naručenih puno više nego što je došlo ljudi. Nismo tražili da ljudi potvrde svoj dolazak, nego smo radili napamet. Koliko sam vidjela potrošili smo više nego što smo imali predviđeno. Pozivnice nisu sve podijeljene.
   
OPĆINSKI NAČELNIK: Vaš komentar nema veze sa ovom točkom.

PREDSJEDNICA: Ima, na temelju Odluke o izvršenju se izvršava proračun. Mislim da se treba paziti i da se novci ne troše ako nije potrebno. 

OPĆINSKI NAČELNIK: Dok je proračunska zaliha bila 10.000,00 kuna ja to sve nisam ni potrošio. To možete pogledati u zapisnicima sa prethodnih sjednica vijeća. 

PREDSJEDNICA: Govorim o općenitom izvršenju proračuna.

OPĆINSKI NAČELNIK: Koliko smo ljudi pozvali toliko smo pripremili sjedećih mjesta.

PREDSJEDNICA: Zašto nismo tražili potvrdu dolaska? 

OPĆINSKI NAČELNIK: Što ti vrijedi potvrda dolaska ako dođu i odu. 

PREDSJEDNICA: Ne govorim o tome, tih par koji su otišli, nego o onima koji su pozvani a nisu  dobili da potvrde dolazak, koliko je samo bilo praznih stolova. Što se dogodilo?

OPĆINSKI NAČELNIK: O ovoj temi nemam potrebe više raspravljati. 

PREDSJEDNICA: Zanima me što je s projektima, gdje su projekti za vatrogasne domove, što se događa s vagom, prošlo je pola godine? 

OPĆINSKI NAČELNIK: U planu su i realiziraju se.

PREDSJEDNICA:  Ako više nema pitanja zaključila bih raspravu.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ODLUKU
o izmjeni odluke o izvršavanju proračuna Općine Novo Virje za 2019. godinu

Točka 10.

PREDSJEDNICA: Točka broj deset je donošenje Odluke o izmjeni  odluke o početku postupka jednostavne nabave za asfaltiranje ulice Medvedička - dio odvojka  Ptičak(Hatadi), ulice Crnec - odvojak Šostarec,  ulice Medvedička - dio odvojka Lučica(Đuroci).  Molim načelnika za obrazloženje.

OPĆINSKI NAČELNIK: Projektant nam je dao troškovnike i po njima su cifre takve kakve su predložene, što ne znači da u javnoj nabavi budu isto takve. Nadam se da budu manje. 

PREDSJEDNICA: Dobro, otvaram raspravu. Ima tko kakvih pitanja? Mene samo zanima zašto kod nas to projektant to uvijek krivo izračuna i cifre su uvijek totalno različite? 

OPĆINSKI NAČELNIK: Nije to samo naša specifičnost. Našeg je projektanta angažirala i Koprivničko- križevačka županija  da napravi troškovnike za prozore u školi u Crncu i rekao je da bi 30.000,00 kn trebalo biti dovoljno za taj posao. Dok se provela javna nabava, cifra nije bila 30.000,00 kuna već više i sad Vi mene pitate zašto je to tako? 

PREDSJEDNICA: Koji projektant nam je to radio?

OPĆINSKI NAČELNIK: Petgrad, Vedran Petrović.

PREDSJEDNICA: Mi stalno imamo istog projektanta ili?

OPĆINSKI NAČELNIK: Ne, nemamo, imamo i iz Đurđevca Hodić Miroslava. Tko da povoljniju ponudu taj projektira.

PREDSJEDNICA: Svaki put se dovedemo u situaciju da je ta cifra poprilično različita.

OPĆINSKI NAČELNIK: Ako hoćemo u nabavu, moramo predviđeno uzeti od projektanta, nećemo od izvođača, ali dok ide nabava različiti izvođači daju ponudu i onda vidimo koja ponuda je najniža pa s tom idemo dalje.

PREDSJEDNICA: Ako više nema pitanja zaključujem raspravu.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ODLUKU
 o izmjeni  Odluke o početku postupka jednostavne nabave za asfaltiranje ulice Medvedička - dio odvojka  Ptičak (Hatadi), ulice Crnec - odvojak Šostarec,  ulice Medvedička - dio odvojka Lučica (Đuroci).  

Točka 11.

PREDSJEDNICA: Točka broj jedanaest je donošenje Zaključka o davanju suglasnosti  na odluku o upisu djece u dječji vrtić Bregunica Novo Virje za 2019. i 2020. godinu. 

OPĆINSKI NAČELNIK: Imate popis djece. Nema sad predsjednika upravnog vijeća da nam to detaljnije objasni.

PREDSJEDNICA: Samo da izvijestimo da je Upravno vijeće dječjeg vrtića promijenilo predsjednika. Toliko da znate. Kolega Šadek je podnio ostavku. 

ŽELJKO ŠADEK: Razlog je bio samo jedan, a to je da ne remetim sjednice,  jer se desilo da ne mogu doći jer imam doma posla, sada je predsjednik Mesarov Ivan, a ja ako mogu doći na sjednicu dođem. Ništa nije da ja imam protiv bilo čega, nego čisto iz tih razloga.

PREDSJEDNICA: Dobro, ja sam ovo rekla čisto informativno da članovi vijeća znaju. 
Otvaram raspravu, ima li tko pitanja, ako nema zaključujem raspravu.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ZAKLJUČAK
o davanju suglasnosti  na odluku o upisu djece u dječji vrtić Bregunica Novo Virje za 2019. i 2020. godinu

Zaključak se prilaže ovom zapisniku i čini njegov sastavni dio.

Točka 12.

PREDSJEDNICA: Točka broj dvanaest je donošenje odluke o određivanju pravnih osoba od interesa za sustav civilne zaštite Općine Novo Virje. 

OPĆINSKI NAČELNIK: To bude objasnio pročelnik.

MIROSLAV LUKANEC: Odlukom o određivanju pravnih osoba od interesa za sustav civilne zaštite Općine Novo Virje određuju se pravne osobe od interesa za sustav civilne zaštite na području Općine Novo Virje s ciljem priprema i sudjelovanja u otklanjanju posljedica katastrofa i velikih nesreća.
Pravne osobe na području Općine Novo Virje (u daljnjem tekstu: Općina) su Dobrovoljno vatrogasno Društvo Drenovica, Dravska 3, Novo Virje, Dobrovoljno vatrogasno društvo Crnec, Trg Mladosti 1, Novo Virje i Dobrovoljno vatrogasno društvo Medvedička, Medvedička 63, Novo Virje.

PREDSJEDNICA: Zahvaljujem, otvaram raspravu, ima li pitanja? 

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo
ODLUKU
o određivanju pravnih osoba od interesa za sustav civilne zaštite Općine Novo Virje određuju se pravne osobe od interesa za sustav civilne zaštite na području Općine Novo Virje  

Točka 13.

PREDSJEDNICA: Točka broj trinaest je donošenje Zaključka o prihvaćanju Izvješća o stanju kriminaliteta, javnog reda i mira i druge prekršajne problematike na području Policijske postaje Đurđevac za travanj 2019. godine. Otvaram raspravu.

OPĆINSKI NAČELNIK: Predlažem da se prihvati ova točka dnevnog reda.

Budući da se nitko nije javio Općinsko vijeće Općine Novo Virje je bez rasprave jednoglasno sa  8 glasova ZA donijelo

ZAKLJUČAK
o prihvaćanju Izvješća o stanju kriminaliteta, javnog reda i mira i druge prekršajne problematike na području Policijske postaje Đurđevac za travanj 2019. godine

Zaključak se prilaže ovom zapisniku i čini njegov sastavni dio.




Točka 14.

PREDSJEDNICA: Točka broj četrnaest je razmatranje zamolbe počasnog Blajburškog voda. Molim načelnika za obrazloženje. 

OPĆINSKI NAČELNIK: Dajem Vama na odluku, moj prijedlog je da se ne odobravaju sredstva.

Nakon kratke rasprave donesen je zaključak da se po ovoj zamolbi ne odobravaju financijska sredstva.

Točka 15.

PREDSJEDNICA: Moram vas izvijestiti da je Visoki Upravni sud poslao ponovno pitanje u vezi plaće načelnika. Opet su poslali u Općinu Virje iako su dobili upozorenje. Tako da sam ja na to odgovorila očitovanjem kako se i zašto dogodilo. Da ne bi ispalo da smo se oglušili. Sad čekamo njihovu odluku. Druga stvar, zanima me Tamburijada. Ja sam dobila informaciju da se za Tamurijadu tražilo 15.000,00 kuna za koncert i da je obećano da će se o tome raspravljati na općinskom vijeću, no ja se ne sjećam da je to itko na vijeću spomenuo. Gospodine načelniče?

OPĆINSKI NAČELNIK: Tamburijadu organiziraju Darko Bezjak, KUD Širine, Općina i Vatrogasna zajednica i DVD –i. U jednom trenutku je Darko Bezjak rekao da Tamburijade neće biti. 

PREDSJEDNICA: Nakon što je čekao odgovor od Općine koji nije stigao jer načelnik nije uopće to stavio na razmatranje.

OPĆINSKI NAČELNIK: Prošle godine Općina je sudjelovala sa 9.500,00 kuna na Tamburijadi, vino, wc-i, meso i slično. Zoran je sad predlagao i da platimo neke tamburaše. To je neka cifra između 20.000,00 kuna i 40.000,00 kuna, a ne 15.000,00 kuna.  A oni koji su svirali, ne žele to besplatno, već po 1.000,00 kn. Da svakom damo 1.000,00 kuna to je 10.000,00 kuna. Za neki sastav koji će biti poslije, trebamo cifru između 20.000,00 kuna i 30.000,00 kuna. Za binu i ovo što smo već dali trebamo 10.000,00 kn i onda je to neka cifra između  40.000,00 kuna i 50.000,00 kuna. Mi imamo Udrugu šahista, imamo šahisticu iz Novog Virja koja je sada druga u Hrvatskoj. Troše na godišnjoj razini 20.000,00 kuna. Imamo isto tako ribolovni klub koji ide na natjecanja na državnoj razini u visokom rangu, troše 22.000,00 kuna. Udruga KUD Širine, 20 nastupa, CD, 20.000,00 kuna. Nogometaši  55.000,00 kn treća liga, dobre rezultate postižu. Mislim dok to sve skupa pogledate, za tu jednu zabavu dati 55.000,00 kuna ili ove udruge za jednu godinu, mislim da to nije opravdano. 

PREDSJEDNICA: Bilo je traženo 15.000,00, a ne 50.000,00 kn. 

OPĆINSKI NAČELNIK: 15.000,00, ali za što za što?

PREDSJEDNICA: A druga stvar, Tamburijadu  zvati zabavom, to je najveća manifestacija u Novom Virju, na koju je došlo jako puno ljudi. I mislim da nije bilo u redu svojevoljno odlučiti. Trebalo je na vijeću raspravljati o tome. 

OPĆINSKI NAČELNIK: Organizator je došao vatrogasnoj zajednici, KUD-u Širine i Općini i rekao da Tamburijade nema. 

PREDSJEDNICA: Kada je to rekao? A kada je tražio financijsku pomoć?

OPĆINSKI NAČELNIK: Rekao je. 

PREDSJEDNICA: Da, ali nakon što nije dobio nikakav odgovor na traženu financijsku pomoć. 

OPĆINSKI NAČELNIK: Sve sam rekao na tu temu. Više nemam namjeru o njoj govoriti. 

PREDSJEDNICA: Još jedna stvar.  Bili su se dijelili neki pokloni Bibliobusu za djecu iz Crnca i Drenovice,  a u toj priči nije bilo djece iz Medvedičke, zašto?

OPĆINSKI NAČELNIK: To pitanje postavite ljudima u Gradskoj knjižnici Koprivnica i Bibliobusu. 

PREDSJEDNICA: Da li je Općina financirala poklone?

OPĆINSKI NAČELNIK: Je.

PREDSJEDNICA: Iz kojeg razloga je općina financirala poklone ako nisu bili za svu djecu, s obzirom da je prije nekoliko godina bilo traženo na Medvedički da se financira autobus za djecu za odlazak na Brijune jer su skupljali čepove pa je odgovor bio da se ne može dati jer se ne daje ni drugima. Zašto je onda Općina pristala dati sad za jednu djecu, a za drugu nije? 

OPĆINSKI NAČELNIK: Bibliobus ima pet godina dolazaka. I htjeli su to obilježiti nečime. A zašto nije bilo u programu Medvedičke, ne znam, to morate njih pitati.

PREDSJEDNICA: A zašto je načelnik onda financirao nešto ako to nije bilo za svu djecu?

OPĆINSKI NAČELNIK: Bilo je za područje Općine, a zašto nije bilo za Medvedičku pitajte njih ponavljam.

PREDSJEDNICA: A ne bi li načelnik trebao imati brigu na to da su mu sva djeca jednaka.

OPĆINSKI NAČELNIK: Sve sam rekao o toj temi. 

PREDSJEDNICA: Dobro, iduća tema, načelnik mi je poručio preko pročelnika, sad u vezi kad je bila prekinuta sjednica, da ako me zanima još što u vezi nastavka sjednice da ga nazovem. Što mi je načelnik imao reći vezano uz to?
OPĆINSKI NAČELNIK: Zakonske pretpostavke za raspuštanje vijeća su ispunjene. Procedura je pokrenuta. Da li će ove odluke koje ste donjeli na ovom vijeću biti prihvaćene ili ne, to ćemo vidjeti. Na potezu su Ured državne Uprave, Ministarstvo uprave i Vlada RH.

PREDSJEDNICA: Gospodine načelniče, mogu Vam u lice reći da lažete. Ja sam kontaktirala sa predstojnikom ureda državne uprave. Koji kaže da ne postoji nikakvih zakonskih pretpostavki, s obzirom  da je zadnje vijeće bilo 1. travnja, a saziv koji sam ja poslala je potpisan 1. srpnja.  Dakle, tri mjeseca su bila taman. Druga stvar, oni nisu pokrenuli nikakav postupak, oni su samo savjetovali napraviti nastavak i neka im u ponedjeljak javim da li su sjednicu odradili. 

OPĆINSKI NAČELNIK: Pogledajte si Zakon o lokalnoj upravi,  sve Vam piše.

PREDSJEDNICA: Vijeće se sastalo u 3 mjeseca.

OPĆINSKI NAČELNIK: Doviđenja gospođo. (općinski načelnik napušta sjednicu Općinskoga vijeća)

PREDSJEDNICA: Samo da napomenem kako je gospodin načelnik rekao kako imamo kasno sjednice i kako neki vijećnici dolaze pijani na sjednice. Napominjem i da je gospodin načelnik ponekad došao pod alkoholom. Isto tako predstojnik Ureda državne uprave je rekao da upozorim sve koji ste se podizali i prekinuli sjednicu da drugi put o o tome razmislite da i da to baš i nije najpametnija ideja. I da se treba paziti na dignitet općinskoga vijeća. 

ŽELJKO ŠADEK: Ako mogu nešto reći. Kao predsjednica vijeća trebala bi voditi brigu da se ovdje nitko ne bahati i da pokušamo razgovarati normalnim putem. Bilo tko da nešto kaže.

PREDSJEDNICA: Kolega Šadek, tko se bahatio zadnji put dok je bila sjednica.

ŽELJKO ŠADEK: Ovako, dok je Pero Čorba onako zadnji put bahato govorio, trebalo bi se na lijep način reći i gotovo. 

PREDSJEDNICA: Nije bilo potrebno prekidati sjednicu jer nije bilo vrijeđanja.

ŽELJKO ŠADEK: Došli smo, odradili sjednicu, da nije bilo onakvog nastupa nebi se prekinula.

Predsjednica Općinskog vijeća Općine Novo Virje, Katarina Kozarić- Šabarić završava sjednicu u 21,20 sati.
Dovršeno.
ZAPISNIČAR:
Miroslav Lukanec
PREDSJEDNICA

Katarina Kozarić-Šabarić


